text: 13-årig er indlagt efter markræs i traktor
  23 august 2012 kl. 21.42
  En dreng er blevet fløjet til Odense Universitetshospital efter at være fastklemt under en traktor på Sydals.
  En 13-årig dreng har været ude for en alvorlig ulykke, efter at han torsdag aften var ude at køre på en traktor ved Gammel Kirkevej på Sydals.
  - Han har været ude at køre på marken, da traktoren vælter, og han bliver klemt under den, siger vagtchef Ole Aamann fra Syd- og Sønderjyllands Politi.
  Han kørte såkaldt markræs på farens grund i en gammel traktor, da ulykken skete.
  - Det er en ældre, ikke specielt stor traktor. Han ligger ikke og kører om kap med nogen, men kører bare på marken, siger vagtchefen.
  Politiet fik meldingen klokken 18.26 og kom hurtigt til stedet. Det lykkedes at få drengen fri af traktoren, og drengen blev derefter fløjet til Odense Universitetshospital i helikopter.
  - Hans tilstand er alvorlig, siger Ole Aamann.
  Fordi det foregik på privat grund, er det ikke ulovligt for den mindreårige at køre i traktor.
  Politiet er færdige med undersøgelserne på stedet.
  